Derby-Lewis-kwessie na die VN geneem - Maroela Media
Front Nasionaal gaan 'n formele klagskrif oor die Suid-Afrikaanse regering se hantering van Clive Derby-Lewis se paroolaansoek by die Verenigde Nasies se Menseregtekommissie indien.
Die party het Dinsdag saam met die bekende Afrikaanse sanger Steve Hofmeyr besoek afgelê aan Derby Lewis.
"Ten spyte daarvan dat Derby-Lewis op 9 Julie opnuut mediese toetse en ondersoeke ondergaan het vir 'n mediese paroolaansoek, is daar steeds geen terugvoer van die departement van korrektiewe dienste nie," het Francois Cloete, woordvoerder van FN, in 'n verklaring gesê. "Intussen verswak sy gesondheid steeds en hy moet Vrydag weer 'n operasie ondergaan."
Cloete het gesê hulle het ná talle protesaksies en dringende versoekskrifte vir Derby-Lewis se vrylating, nog steeds geen reaksie van die kantoor van Michael Masutha, die minister van korrektiewe dienste, ontvang nie. "Ons gaan gevolglik nou aandring op 'n afspraak met die minister om 'n verduideliking te eis oor waarom hy die aangeleentheid vermy," het Cloete bygevoeg.
Volgens Cloete word die klag wat die party vroeër vanjaar by die Suid-Afrikaanse Menseregtekommissie gelê het, steeds ondersoek.
Derby-Lewis het reeds 20 jaar tronkstraf uitgedien vir sy aandeel in die moord op SAKP-leier Chris Hani.